StarCraft II: Legacy of the Void

Legacy of the Void on StarCraft II-videopelisarjan kolmas osa StarCraft II: Wings of Libertyn ja StarCraft II: Heart of the Swarmin jälkeen. Peli julkaistiin 10. marraskuuta 2015.

Uudet yksiköt ja ominaisuudet 
Kuten viime lisäosassa, Heart of the Swarmissa, Legacy of the Void tarjoaa moninpeliin uusia yksiköitä. Terranit ovat saaneet uutuutena yksiköt Cyclone ja Liberator. Cyclone voi ottaa itselleen kohteen ja ampua sitä jatkuvasti samalla liikkuen. Liberator on lentävä yksikkö joka voi vaihtaa lentomoodista pommitusmuotoon. Lentomoodissa Liberator voi iskeä ainoastaan muita ilmayksiköitä vastaan ja pommitusmuodossa Liberator pommittaa ympyrän muotoista aluetta niin kauan kuin se on tässä muodossa. Pommitusmoodissa Liberator ei voi kuitenkaan liikkua.

Zergit ovat saaneet myös kaksi uutta yksikköä: Ravager ja Lurker. Ravager on kehittyneempi muoto Roachista, joka voi perushyökkäyksen lisäksi pommittaa kohdepisteitä tulipalloilla. Pallot voivat vahingoittaa myös ilmayksiköitä ja tuhota Protossien Sentry-yksiköiden luomat kilvet. Lurker tekee paluun StarCraft: Brood Warista. Lurker kehitetään Hydraliskista ja se hyökkää kaivautumalla maahan ja iskien lähelle tulevia maayksiköitä.

Protossien uudet yksiköt ovat Adept ja Disruptor. Adept on jalkaväkiyksikkö, joka kykenee liikkumaan vihollisyksiköiden läpi ja huijaamaan heitä. Disruptor on lentävä pallo, joka kerää itseensä energiaa ja vapauttaa sen aiheuttaen kovaa vahinkoa.

Peli tarjoaa myös uusia moninpelimuotoja. Archon-moodissa kaksi pelaajaa ottavat yhteisen komennon samasta tukikohdasta. Co-Op-pelimuodossa kaksi pelaajaa tekevät yhteistyötä tietokoneohjattua vihollista vastaan erilaisissa skenaarioissa, joissa on päätavoitteet. Pelaajat valitsevat itselleen komentajan, joiden taso kehittyy niitä kayttäessä. Kullakin komentajalla on omat erikoistaitonsa. Alun perin peli tarjosi kuusi komentajaa, kaksi kullekin rodulle, mutta uusien päivitysten myötä komentajia on tullut lisää ladattavana lisäsisältönä.

Co-Op-komentajat

Terran 
 Jim Raynor: Raynor's Raidersien komentaja, joka pystyy kutsumaan lippulaivansa, Hyperionin, kentälle väliaikaisesti.
 Rory Swann: Insinööri, joka kykenee tuomaan kentälle erikoisia mekaanisia yksiköitä.
 Nova: Ghost-agentti, joka kykenee toimimaan täysin näkymättömissä (ostettava erikseen)

Zerg 
 Sarah Kerrigan: Itse Queen of Blades ottaa osaa taisteluun. Hänellä on voimakkaat taidot.
 Zagara: Broodmother, joka ottaa itse osaa taisteluihin.
 Abathur: Zergien evoluutiomestari kerää vihollisilta esansseja vahvistaen omia joukkojaan (ostettava erikseen).

Protoss 
 Artanis: Protossien hierarkki kykenee käyttämään Spear of Adunin toimintoja
 Vorazun: Dark Templarien matriarkka kykenee piilottamaan omat joukkonsa.
 Alarak: Tal'Darimien ylivaltias iskee raivolla (ostettava erikseen).

Tarina 
Esikampanjassa Whispers of Oblivion Zeratul etsii viimeistä palaa ennustukseen langenneen Xel'Naga Amonin paluusta: paikka jossa Emil Narud/Samir Duran herätti hänet henkiin. Amon herätettiin Atriaksen planeetalla, jossa hänen fanaattiset Tal'Darim-protossit palvovat häntä. Tuhottuaan Void-katalyytin, Zeratul sai viestin "Avainkivi johtaa sinut toivoon" hahmolta joka muistutti hänen edesmennyttä ystävää Tassadaria. Saatuaan tarvitsemansa Zeratul palaa muiden protossien luo varoittamaan Artanista, Daelaam-protossien nuorta hierarkkia.

Pääkampanjan alussa Artanis on johtamassa Daelaamia valtaamaan takaisin Aiur, protossien kotimaailman, jonka zergit valtasivat ja raunioittivat StarCraftissa. Zeratul saapuu varoittamaan Amonista, mutta invaasio aloitetaan silti. Hyvin pian ilmenee, että Amonin hybridit ovat Aiurissa hallitsemassa zergejä. Ei kulu kauankaan, kun Amon ottaa hallinnan Khalasta, Protossien pyhästä yhtydestä, jonka avulla he voivat tuntea toistensa jokaisen ajatuksen ja tunteen. Khalan kautta Amon saa Khalaan yhdistyneet protossit valtaansa ja Artanis itse miltei lankeaa hänen valtaansa, mutta Zeratul onnistui katkaisemaan hänen hermonuoransa, irrottaen hänet Khalasta, oman henkensä hinnalla. Artanis pelastaa niin monta protossia kuin kykenee ja pakenee Aiurista selviytyjien kanssa Spear of Adun-arkkilaivalla. Nyt Artaniksen on hankittava itselleen liittolaisia ja sotureita Amonia vastaan, ja noudettava Avainkivi Jim Raynorilta.

2 Legacy of the Void, StarCraft
Vuoden 2015 videopelit
Windows-pelit
MacOS-pelit